འདི་ནས་མཛོད་དགེ་རྫོང་དམིགས་སུ་བཟུང་ནས་མཆུ་སྦྱོར་གུས་ལུགས་ཀྱི་གོམས་སྲོལ་འདི་ནི་རོང་ཁུལ་དུ་དར་ཁྱབ་ཆེ་བ་དང་འབྲོག་ཁུལ་དུ་མཐོང་དཀའ་བའི་སྣང་ཚུལ་འདི་ལ་རང་ཉིད་ཀྱི་ངོས་འཛིན་དང་ལྟ་བ་ཅུང་ཟད་བརྗོད་པར་བྱའོ།།བོད་ཀྱི་འཚོ་བར་རྒྱུས་ལོན་མེད་པ་རྣམས་ཀྱི་བསམ་པར་འབྲོག་པ་ནི་ཕྱུགས་ལས་ཁོ་ན་གཉེར་བ་དང་།འབྲོག་མི་རྣམས་ནི་ནམ་རྒྱུན་རྩྭ་ཆུ་དེད་དེ་བསྐྱོད་ཅིང་འཁྱག་ཟ་འཁྱག་ཉལ་བྱེད་པ་དང་།ཆར་རླུང་དང་འགྲོགས་ནས་འཚོ་བ་སྐྱེལ་བས་དཀའ་ངལ་ཆེ་བར་འདོད་ལ།རོང་ཁུལ་གྱི་ཞིང་བ་རྣམས་ནི་གཏན་འཇགས་ཀྱི་འཚོ་གནས་བྱེད་ས་ཡོད་ལ།འཚོ་བར་སྒྲིག་སྲོལ་ལྡན་པས།འབྲོག་ཁུལ་དང་བསྡུར་ན་འགན་ཁུར་ཅུང་ཟད་ཡང་བར་འདོད་ངེས་མོད།དོན་དངོས་སུ་བོད་ཀྱི་ཞིང་འབྲོག་མང་ཚོགས་ཀྱི་འཚོ་བ་ནི་དེ་ལྟར་མིན་ཏེ།རོང་བ་ས་ཁུལ་གྱི་ཞིང་བས་ཞིང་ལས་གཉེར་བ་མ་ཟད།འབྲོག་ལས་ངེས་ཅན་ཞིག་ཀྱང་བསྒྲུབ་དགོས།